Afmælimót sjóstangaveiðifólks á Akranesi um næstu helgi Sjóstangaveiðifélagið Skipaskagi á Akranesi heldur 20 ára afmælismót sitt á föstudag og laugardag . Mótið er liður í Íslandsmóti sjóstangaveiðifélaga og hafa 36 veiðimenn frá fimm félögum viða af landinu tilkynnt þátttöku . Róið verður á 12 bátum og lagt upp frá löndunarbryggjunni ( Akraborgarbryggju ) kl. 6 að morgni báða dagana . Veitt er til kl. 14.00 á föstudeginum og til kl. 13.00 á laugardeginum . Það ræðst síðan af því hve langt bátarnir þurfa að sækja eftir fiski , hvenær þeir koma að landi , en búast má við þeim fyrstu um hálftíma eftir að veiðum lýkur en þeim síðustu um klukkustund síðar . Sjóstangaveiðimótin á Akranesi hafa notið vaxandi vinsælda meðal veiðimanna víða um land síðustu árin þar sem fjölbreytni í afla hefur verið meiri á Akranesmótunum en annars staðar . Til dæmis veiddi sá sem flestar tegundir fékk í fyrra alls 12 fiskategundir . Afli hefur einnig verið góður síðustu ár en það ræðst talsvert af veðri meðan á mótinu stendur . Þegar bátarnir koma að landi tekur fjöldi fólks á móti þeim og vigtun og mæling afla hefst en nákvæmlega þarf að vigta því litlu getur munað í keppni sjóstangaveiðifólks . Á laugardagskvöldið verður svo haldið veglegt lokahóf með tilheyrandi verðlaunaveitingum .